CELEX: E2007C0028
Language: ro
Date: 2007-02-19 00:00:00
Title: Decizia Autorității de supraveghere a AELS nr. 28/07/COL din 19 februarie 2007 privind statutul oficial de indemne de tuberculoză bovină, bruceloză bovină și leucoză bovină enzootică al efectivelor de bovine din Norvegia

24.5.2007   
            
            
               RO
            
            
               Jurnalul Oficial al Uniunii Europene
            
            
               L 132/38
            
         
      DECIZIA AUTORITĂȚII DE SUPRAVEGHERE A AELS
   
      NR. 28/07/COL
   din 19 februarie 2007
   privind statutul oficial de indemne de tuberculoză bovină, bruceloză bovină și leucoză bovină enzootică al efectivelor de bovine din Norvegia
   AUTORITATEA DE SUPRAVEGHERE A AELS,
   AVÂND ÎN VEDERE Acordul privind Spațiul Economic European (denumit în continuare Acordul SEE), în special articolul 109 și Protocolul 1,
   AVÂND ÎN VEDERE Acordul între statele AELS privind instituirea unei Autorități de Supraveghere și a unei Curți de Justiție, în special articolul 5 alineatul (2) litera (d) și Protocolul 1,
   AVÂND ÎN VEDERE actul vizat la anexa I, punctul 4.1.1 din capitolul 1 al anexei I la Acordul SEE, Directiva 64/432/CEE din 26 iunie 1964 a Consiliului privind problemele de inspecție veterinară care afectează schimburile intracomunitare cu bovine și porcine (1), astfel cum a fost modificat și adaptat la Acordul SEE prin Protocolul 1, și în special anexa A capitolul I secțiunea 4, anexa A capitolul II secțiunea 7 și anexa D capitolul I secțiunea E la acest act,
   AVÂND ÎN VEDERE Decizia Autorității de supraveghere a AELS nr. 24/07/COL din 14 februarie 2007, prin care membrul competent al colegiului este însărcinat cu adoptarea deciziei cu privire la statutul oficial de indemne de tuberculoză, bruceloză și leucoză bovină enzootică pentru efectivele de bovine din Norvegia, în cazul în care proiectul de decizie este în conformitate cu opinia Comitetului veterinar al AELS (CVA),
   ÎNTRUCÂT Directiva 64/432/CEE prevede că statele membre SEE AELS sau anumite părți sau regiuni din statele membre pot fi declarate oficial indemne de tuberculoză, bruceloză și leucoză bovină enzootică pentru efectivele de bovine, sub rezerva respectării anumitor condiții enunțate în actul menționat mai sus,
   ÎNTRUCÂT, prin scrisoarea din 29 iunie 2004, Norvegia a prezentat Autorității de supraveghere a AELS documentația relevantă privind leucoza bovină enzootică, în conformitate cu anexa D capitolul I secțiunea E și articolul 8 din Directiva 64/432/CEE,
   ÎNTRUCÂT, prin scrisorile din 14 februarie 2005, 13 decembrie 2005 și 26 octombrie 2006, Norvegia a prezentat Autorității informații actualizate privind leucoza enzootică bovină, astfel cum i-a fost solicitat de către Autoritate în urma discuțiilor cu Comisia Europeană,
   ÎNTRUCÂT Autoritatea de supraveghere a AELS, în strânsă colaborare cu Comisia Europeană, a examinat toată documentația prezentată de Norvegia, iar această analiză demonstrează că regimul privind leucoza bovină enzootică înaintat de Norvegia îndeplinește condițiile necesare prevăzute de Directiva 64/432/CEE,
   ÎNTRUCÂT este prin urmare necesar ca Norvegia să fie declarată în mod oficial indemnă de leucoză enzootică bovină,
   ÎNTRUCÂT prin Deciziile nr. 66/94/COL și 67/94/COL ale Autorității de supraveghere a AELS din 27 iunie 1994, Norvegia a fost declarată indemnă de bruceloză bovină și tuberculoză bovină cu privire la efectivele de bovine, cu condiția îndeplinirii anumitor cerințe,
   ÎNTRUCÂT Deciziile nr. 66/94/COL și 67/94/COL au fost înlocuite, în consecință, prin Deciziile nr. 227/96/COL și 225/96/COL ale Autorității de supraveghere a AELS din 4 decembrie 1996,
   ÎNTRUCÂT, din motive de claritate, statutul privind bolile tuberculoză, bruceloză și leucoză enzootică bovină, al efectivelor bovine din Norvegia, trebuie stabilit în cadrul aceleiași decizii,
   ÎNTRUCÂT, în consecință, Deciziile nr. 225/96/COL și 227/96/COL ale Autorității de supraveghere a AELS trebuie să fie înlocuite cu prezenta decizie,
   ÎNTRUCÂT măsurile stabilite în prezenta decizie sunt conforme cu opinia Comitetului veterinar al AELS de pe lângă Autoritatea de supraveghere a AELS,
   ADOPTĂ PREZENTA DECIZIE:
   
               1.
            
            
               În conformitate cu Directiva 64/432/CEE, Norvegia este declarată oficial ca indemnă de tuberculoză, bruceloză și leucoză enzootică bovină privind efectivele de bovine.
            
         
               2.
            
            
               Prezenta decizie se adresează Norvegiei.
            
         
               3.
            
            
               În conformitate cu articolul 109 alineatul (2) din Acordul SEE, este necesar ca Autoritatea de supraveghere a AELS să înainteze prezenta decizie și orice alte modificări eventuale Comisiei Europene.
            
         
               4.
            
            
               Deciziile nr. 227/96/COL și 225/96/COL ale Autorității de supraveghere a AELS din 4 decembrie 1996 se înlocuiesc prin prezenta decizie.
            
         
               5.
            
            
               Prezenta decizie intră în vigoare la 19 februarie 2007.
            
         
               6.
            
            
               Versiunea în limba engleză a prezentei decizii este cea autentică.
            
         
      Adoptată la Bruxelles, 19 februarie 2007.
      
         
            Pentru Autoritatea de supraveghere a AELS
         
         Bjørn T. GRYDELAND
         
         
            Președinte
         
         Niels FENGER
         
         
            Director
         
      
   
   
      (1)  JO 121, 29.7.1964, p. 1977/64.